Απόφαση της Επιτροπής

της 14ης Ιουλίου 2003

σχετικά με τη δημοσίευση αριθμών αναφοράς γενικά αναγνωρισμένων προτύπων για προϊόντα ηλεκτρονικής υπογραφής, σύμφωνα με την οδηγία 1999/93/EΚ του Ευρωπαϊκού Κοινοβουλίου και του Συμβουλίου

[κοινοποιηθείσα υπό τον αριθμό Ε(2003) 2439]

(Κείμενο που παρουσιάζει ενδιαφέρον για τον ΕΟΧ)

(2003/511/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 1999/93/EK του Ευρωπαϊκού Κοινοβουλίου και του Συμβουλίου, της 13ης Δεκεμβρίου 1999, σχετικά με το κοινοτικό πλαίσιο για ηλεκτρονικές υπογραφές(1), και ιδίως το άρθρο 3 παράγραφος 5,

Εκτιμώντας τα ακόλουθα:

(1) Στο παράρτημα ΙΙ στοιχείο στ) και στο παράρτημα ΙΙΙ της οδηγίας 1999/93/EK καθιερώνονται οι απαιτήσεις για ασφαλή προϊόντα ηλεκτρονικής υπογραφής.

(2) Το καθήκον κατάρτισης των απαιτούμενων τεχνικών προδιαγραφών για την παραγωγή και διάθεση στην αγορά προϊόντων, λαμβανομένου υπόψη του τρέχοντος επιπέδου ανάπτυξης της τεχνολογίας, διεξάγεται από αρμόδιους οργανισμούς στο πεδίο της τυποποίησης.

(3) Η Ευρωπαϊκή Επιτροπή Τυποποίησης (CEN) και το Ευρωπαϊκό Ινστιτούτο Τηλεπικοινωνιακών Προτύπων (ETSI), στο πλαίσιο της Ευρωπαϊκής Πρωτοβουλίας για την Τυποποίηση της ηλεκτρονικής υπογραφής (EESSI), παρέχουν ανοικτό, περιεκτικό και ευέλικτο ευρωπαϊκό πλαίσιο συναινετικών διαδικασιών που υποστηρίζει την ανάπτυξη της κοινωνίας της πληροφορίας στην Ευρώπη. Έχουν αναπτυχθεί πρότυπα για την ηλεκτρονική υπογραφή (συμφωνία της συνάντησης εργασίας CWA-CEN και τεχνική προδιαγραφή ETSI TS-ETSI), με βάση τις απαιτήσεις των παραρτημάτων της οδηγίας 1999/93/ΕΚ.

(4) Τα μέτρα που προβλέπονται στην παρούσα απόφαση είναι σύμφωνα με τη γνώμη της "επιτροπής για τις ηλεκτρονικές υπογραφές",

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο παράρτημα της παρούσας απόφασης περιλαμβάνονται αριθμοί αναφοράς γενικά αναγνωρισμένων προτύπων, σχετικά με την ηλεκτρονική υπογραφή.

Άρθρο 2

Η Επιτροπή θα προβεί σε αναθεώρηση της λειτουργίας της παρούσας απόφασης εντός διετίας από την ημερομηνία δημοσίευσής της στην Επίσημη Εφημερίδα της Ευρωπαϊκής Ένωσης και θα υποβάλει έκθεση προς την επιτροπή του άρθρου 9 παράγραφος 1 της οδηγίας 1999/93/EΚ.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 14 Ιουλίου 2003.

Για την Επιτροπή

Erkki Liikanen

Μέλος της Επιτροπής

(1) ΕΕ L 13 της 19.1.2000, σ. 12.

ΠΑΡΑΡΤΗΜΑ

Α. Κατάλογος γενικά αναγνωρισμένων προτύπων για προϊόντα ηλεκτρονικής υπογραφής με τον οποίο τα κράτη μέλη θα τεκμαίρουν συμμόρφωση με τις απαιτήσεις πού καθορίζονται στο παράρτημα ΙΙ στοιχείο στ) της οδηγίας 1999/93/EΚ.

- CWA 14167-1 (Μάρτιος 2003): απαιτήσεις ασφαλείας για αξιόπιστα συστήματα που διαχειρίζονται πιστοποιητικά ηλεκτρονικής υπογραφής - μέρος 1: απαιτήσεις ασφαλείας συστημάτων,

- CWA 14167-2 (Mάρτιος 2002): απαιτήσεις ασφαλείας για αξιόπιστα συστήματα που διαχειρίζονται πιστοποιητικά ηλεκτρονικής υπογραφής - μέρος 2: κρυπτογραφικό δομοστοιχείο για διαδικασίες υπογραφής με CSP - χαρακτηριστικά προστασίας (MCSO-PP).

Β. Κατάλογος των γενικά αναγνωρισμένων προτύπων για προϊόντα ηλεκτρονικής υπογραφής με τον οποίο τα κράτη μέλη θα τεκμαίρουν συμμόρφωση με τις απαιτήσεις πού καθορίζονται στο παράρτημα ΙΙΙ της οδηγίας 1999/93/EΚ.

- CWA 14169 (Mάρτιος 2002): ασφαλείς διατάξεις δημιουργίας υπογραφής.